# 

# ประกาศอธิบดีกรมสรรพากร

## (ฉบับที่ 17)

## เรื่อง กำหนดหลักเกณฑ์ วิธีการ และเงื่อนไข กรณีการยื่นแบบแสดงรายการผ่านระบบเครือข่ายอินเทอร์เน็ต และชำระภาษีอากรผ่านระบบการชำระเงินทางอิเล็กทรอนิกส์ (Electronic Payment)

โดยที่กระทรวงสาธารณสุขได้ประกาศให้โรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) เป็นโรคติดต่ออันตรายตามพระราชบัญญัติโรคติดต่อ พ.ศ. ๒๕๕๘   
ตามประกาศกระทรวงสาธารณสุข เรื่อง ชื่อและอาการสำคัญของโรคติดต่ออันตราย (ฉบับที่ ๓) พ.ศ. ๒๕๖๓   
(ราชกิจจานุเบกษา เล่ม ๑๓๗ ตอนพิเศษ ๔๘ ง ลงวันที่ ๒๙ กุมภาพันธ์ พ.ศ. ๒๕๖๓) และนายกรัฐมนตรี   
โดยความเห็นชอบของคณะรัฐมนตรี ประกาศสถานการณ์ฉุกเฉินในทุกเขตท้องที่ทั่วราชอาณาจักร ตั้งแต่วันที่   
๒๖ มีนาคม พ.ศ. ๒๕๖๓ ดังนั้น เพื่อให้การดำเนินการป้องกันการแพร่ระบาดของโรคติดเชื้อไวรัสโคโรนา 2019 เป็นไปอย่างมีประสิทธิภาพ และเพื่ออำนวยความสะดวกแก่ผู้มีหน้าที่เสียภาษีในการยื่นแบบแสดงรายการภาษีและชำระภาษี จึงอาศัยอำนาจตามความในมาตรา ๓ โสฬส แห่งประมวลรัษฎากร อธิบดีกรมสรรพากรกำหนดการยื่นแบบแสดงรายการภาษี การชำระภาษี สำหรับการยื่นแบบแสดงรายการภาษีผ่านระบบเครือข่ายอินเทอร์เน็ต ของกรมสรรพากร ไว้ดังต่อไปนี้

ข้อ ๑ ให้ยกเลิกประกาศอธิบดีกรมสรรพากร เรื่อง กำหนดหลักเกณฑ์ วิธีการ และเงื่อนไข กรณีการยื่นแบบแสดงรายการผ่านระบบเครือข่ายอินเทอร์เน็ต และชำระภาษีอากร ณ สำนักงานสรรพากรพื้นที่สาขา   
ลงวันที่ ๑๐ กุมภาพันธ์ พ.ศ. ๒๕๕๘

ข้อ ๒ กำหนดให้การยื่นแบบแสดงรายการภาษี แบบยื่นรายการนำส่งภาษี แบบยื่นรายการภาษี   
และแบบนำส่งภาษีทุกประเภทภาษีที่กรมสรรพากรประกาศกำหนดให้ยื่นรายการข้อมูลผ่านระบบเครือข่ายอินเทอร์เน็ตทางเว็บไซต์กรมสรรพากร เป็นการยื่นแบบแสดงรายการตามประมวลรัษฎากร

ข้อ ๓ ผู้มีหน้าที่ยื่นแบบแสดงรายการภาษี แบบยื่นรายการนำส่งภาษี แบบยื่นรายการภาษี แบบนำส่งภาษีที่ยื่นรายการผ่านระบบเครือข่ายอินเทอร์เน็ตทางเว็บไซต์ (Web Site) ของกรมสรรพากร [www.rd.go.th](http://www.rd.go.th/) หรือผ่านแอปพลิเคชันของกรมสรรพากร RD Smart Tax หรือผ่านระบบบริการ Tax Single Sign On   
ทางเว็บไซต์ (Web Site) ของกระทรวงการคลัง <https://etax.mof.go.th> จะต้องชำระภาษีอากรผ่านระบบการชำระเงินทางอิเล็กทรอนิกส์ (Electronic Payment) เท่านั้น

/ข้อ ๔ ...

ข้อ ๔ ความในข้อ ๓ ไม่ให้ใช้บังคับแก่กรณีที่ผู้มีหน้าที่ยื่นแบบแสดงรายการภาษีซึ่งได้ใช้สิทธิชำระภาษีอากรเป็นรายงวด ตามมาตรา ๖๔ แห่งประมวลรัษฎากร โดยได้ชำระภาษีอากรงวดใดงวดหนึ่ง ณ สำนักงานสรรพากรพื้นที่สาขาไว้แล้ว ก่อนวันที่ ๑ กรกฎาคม พ.ศ. ๒๕๖๓ ให้ผู้มีหน้าที่ยื่นแบบแสดงรายการภาษีนั้นชำระภาษีอากร  
งวดที่เหลือ ณ สำนักงานสรรพากรพื้นที่สาขาจนกว่าจะชำระเสร็จสิ้น โดยเลือกวิธีการอย่างใดอย่างหนึ่ง ดังต่อไปนี้

1. ชำระด้วยเงินสด
2. ชำระด้วยบัตรภาษี
3. ชำระด้วยบัตรเครดิต
4. ชำระด้วยบัตรเดบิต
5. ชำระด้วยบัตร Tax Smart Card ที่ออกโดยธนาคารที่ได้ทำความตกลงกับกรมสรรพากร
6. ชำระผ่าน QR Code

ข้อ ๕ ให้ข้าราชการพลเรือนสามัญในสังกัดสำนักงานสรรพากรพื้นที่สาขาที่ต้องรับชำระภาษีอากรตามข้อ ๔ เป็น “เจ้าหน้าที่รับชำระเงินภาษีอากร” เพื่อรับชำระเงินภาษีอากรตามประมวลรัษฎากร

ข้อ ๖ ให้ผู้อำนวยการกองบริหารการคลังและรายได้ กรมสรรพากร เป็น “เจ้าหน้าที่รับชำระเงินภาษีอากร” เพื่อรับชำระเงินภาษีอากรซึ่งได้ชำระผ่านระบบการชำระเงินทางอิเล็กทรอนิกส์ (Electronic Payment)

ข้อ ๗ การเสียภาษีตามประกาศนี้ ให้ถือว่าเป็นการสมบูรณ์ เมื่อได้รับใบเสร็จรับเงินที่กรมสรรพากรออกให้ด้วยวิธีการทางอิเล็กทรอนิกส์แล้ว ทั้งนี้ เจ้าหน้าที่รับชำระเงินภาษีอากรมีหน้าที่ออกใบเสร็จรับเงินให้ถูกต้องตรงกับวันที่มีการยื่นแบบและชำระภาษีอากร

ผู้มีหน้าที่ยื่นแบบแสดงรายการภาษี แบบยื่นรายการนำส่งภาษี แบบยื่นรายการภาษี และแบบนำส่งภาษีมีหน้าที่เข้ามาดาวน์โหลดใบเสร็จรับเงินอิเล็กทรอนิกส์ตามวรรคหนึ่งจากระบบการยื่นแบบแสดงรายการผ่านระบบเครือข่ายอินเทอร์เน็ตทางเว็บไซต์ (Web Site) ของกรมสรรพากร [www.rd.go.th](http://www.rd.go.th/)

ข้อ ๘ ประกาศนี้ให้ใช้บังคับสำหรับการยื่นรายการตั้งแต่วันที่ ๑ กรกฎาคม พ.ศ. ๒๕๖๓ เป็นต้นไป

ประกาศ ณ วันที่ 17 มิถุนายน พ.ศ. ๒๕๖๓

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร